fi et fi fi fi id fi de de fi fi fi tr fi et fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi en fi ml it fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi de fi fi fi fi fi fi fi fi fi fa fi fi fi fi fi fi fi fi fi fi fi fi fi fi fi fi fi fi fi fi fi de fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi tr fi fi fi fi fi fi et fi fi fi de fi de tr fi en en fi en en es fi fi et fi fi fi fi fi fi fi
joulu 20, 2021 | Kaikki, Kaikki artikkelit
Joulu valmistelut RisuVillan pajalla alkavat jo elokuussa. Silloin mietitään tulevan sesongin tuotteet.
Kerrataan, verrataan edellisien vuosien myynteihin, mitkä nousivat suosikeiksi, mitkä ehkä eivät. Aina kehitellään myös uusia tuotteita. Tänä vuonna uutuutena mm. numeroitu keräilytonttu, harmaa hiippainen pelkistetty Huurre-tonttu sekä serkkunsa Pyry. Pieniä tonttuja syntyi uusina Kuura sekä Naava-tontut jotka ovatkin osoittautuneet Njallojen lisäksi suosituiksi.
Kun mallit ovat mietittynä mietitään materiaalit ja tehdään mahdolliset tilaukset niistä.
Seuraavaksi valmistetaan mallikappaleet ja kuvataan ne.
Valituista tuotteista valmistetaan esitteet jälleenmyyjille.
Syyskuun alussa heiltä tulevatkin jo ensimmäiset tilaukset. Lokakuussa on jo täysi tohina pajalla. Jälleenmyyjille valmistuu kiireellä myytävää joulusesonkiin joka on vuosi vuodelta aikaistunut.
Marraskuussa päivät venyvät entisestään ja verkkokaupassakin tilaukset lisääntyvät. Varastoa olisi hyvä ehtiä tekemään mutta on aina yllätys mistä tulee hitti ja varastot hupenevat.
Työpäivät venyvät, monesti 14-16 tuntisiksi, mutta en koe silti tätä raskaana, sillä rakastan sitä mitä teen. En varsinaisesti miellä olevani ”töissä”. Olen iloinen ja kiitollinen jokaisesta, niin jälleenmyyjien kuin yksityisten asiakkaidenikin tilauksesta.
Toki välillä on henkäistävä jotta jaksaa, silloin lähden metsään koirieni kanssa tai nautin samettiturpa-terapiasta eli menen rakkaiden villantuottajieni eli lammastyttöjeni luo. He ovat voimaeläimiäni, heidän rauhallisesta olemuksestaan saan voimaa jaksaa taas.
Joulukuussa työtahti vielä tahtoo kiristyä. Sinne kun saisi jostain tunteja lisää…
Jos hyvin käy, jälleenmyyjiltä tulee lisätilauksia, tulee uusiakin jälleenmyyjiä sekä verkkokaupassa käy sutina.
Tänä vuonna kaiken lisäksi liityin ensimmäistä kertaa Pro kädentaitajien oman myymälän, Soma Shopin myyjiin sekä Suomen käsityöyrittäjien Pop Up myyjiin Kiseleffin talolle marraskuuksi, joten kiirettä on pitänyt.
Oman perheemme joulun valmistelut jäävät aina viime tinkaan. Lahjat ovat kuitenkin hankittuna.
Tänä vuonna vielä erityisesti keskitin kaikki ostokset pienyrittäjien puoteihin sekä verkkokauppoihin..
Meidän joulumme muodostuu yhdessä olosta rakkaiden kanssa, rauhoittumisesta sekä hyvästä ruoasta (lue ylen syönnistä😊)
Kotia koristelemme luonnonmateriaaleilla, havuilla, varvuilla, kävyillä sekä naavaisilla oksilla ja sammaleella. Anopilta saamani kaunis himmeli on aina kunniapaikalla.
Kynttilän liekit loistavat sisällä sekä ulkona.
Joulupöytäämme perinteisten herkkujen lisäksi on vuosi vuodelta tullut enemmän kalaa ja kasviksia. Muuten mennään perinteisillä.
Tärkeä osa jouluamme on eläintemme joulu.
Koiruille on tietysti omat pakettinsa sekä herkkunsa.
Lampaiden, kanojen sekä pupujen asumuksissa tehdään erityinen suursiivous, annetaan herkkuja, tuodaan havuja jotka osa laumastamme syökin suurella ilolla.
Muutenkin vietämme heidän kanssaan aikaa erityisen paljon.
Myös pihan linnuille ja oraville katetaan joulupöytä, kauralyhteitä, siemeniä, pähkinöitä ym.
Poikamme perheineen tulee jouluksi meille sekä aattona muita läheisiämme.
Aattoaamuumme kuuluu joulusauna ja joulupuuro.
Joulupyhät vietämme ulkoillen, kuunnellen joulumusiikkia, lukien tai kuunnellen kirjoja sekä pelaamme lautapelejä. Jonakin iltana sytytämme kotaan tulet, istumme tulistelemaan ja nautimme glögit siellä.
Meillä täällä saimaanrannalla onkin kaunis talvisää, oikea talven ihmemaa.
”En etsi valtaa, loistoa, en kaipaa kultaakaan’. Ma pyydän taivaan valoa ja rauhaa päälle maan.”
Tämän lempi joululauluni myötä toivotan sydämestäni teille kaikille
Toivoo; RisuVillan yrittäjä Tuula sekä koko RisuVillan muu väki
Psssst! Jouluksi ei enää ehdi suoraan tuotteet pukinkonttiin, mutta lahjakortti tuotteisiimme ehtii sähköpostitse! Lahjakortti voidaan toimittaa suoraan lahjakortin saajalle!
kesä 23, 2021 | Kaikki artikkelit, Saunatuote
Meillä on kohta käsillä kesän, keskikesän tärkein juhla, juhannus.
Suomalaisen keskikesän juhlaan liittyy perinteitä ja hieman taikuutta.
Oletko koskaan kuullut tai peräti kokeillut jotakin juhannustaikaa?
Moni taioista liittyy rakkauteen, onhan juhannus ollut varsinkin ennen hyvin suosittu päivä järjestää häitä.
Tässä muutamia tunnetuimpia taikoja:
Kerää 7 kukkaa, laita kimppu tyynyn alle juhannusyöksi.
Voit nähdä unessa tulevan puolisosi.
Tämä tuli kokeiltua joskus nuorena, no ei ilmestynyt sulho uniin enkä saanut muutakaan etukäteistietoa hänestä…
Niin monta kertaa kun käki kukahtaa juhannusillassa, niin monta vuotta menee ennenkuin se oikea löytyy.
Jos käki ei kuku, se oikea löytyy jo samana vuonna.
Ehkä hauskimpiin kuuluu seuraava:
Kulje saunasta takapuoli edellä kohti puupinoa.
Sen kerrottiin tuovan naimaonnea.
Suomalaisiin juhannusperinteisiin kuuluu erottamattomasti myös juhannussauna.
Vanhassa talonpoikaisen ajan kulttuurissa juhannussaunalla oli aivan erityinen sijansa. Se oli vuoden tärkein saunapäivä.
Siihen kuului että sauna lämmitettiin jo päivällä, saunottiin pitkään ja rauhassa.
Päivällä kylvettiin jotta juhannusiltaa ja yötöntä yötä voitiin juhlia puhtoisina.
Juhannus saunaan kiinnitettiin erityistä huomiota ja monet muistilistan kohdista kuuluvat edelleen perinteisesti juhannussaunaan.
Sauna on hyvä pestä siihen tarkoitetuilla ekologisilla pesuaineilla, etenkin mökillä.
Saunavihdan / vastan valmistus.
-jos aika tai taidot eivät riitä tämän voi korvata tuomalla löylyveteen tai vaikka ämpäriin muutamia oksia koivuja tuomaan tuoksua saunaan.
Oletko muuten koskaan kokeillut vihtoa vaikka katajaisella tai pihlajaisella vastalla. Nekin käyvät hyvin tarkoitukseen.
Myös löylytuoksuissa löytyy juhannussaunaan sopivia kuten, koivu, savusauna, kuka mistäkin pitää.
Huom! Muistathan että löylytuoksut laimennetaan aina veteen ennen kiukaalle heittämistä.
Puhtaat saunatekstiilit pyyhkeet, pefletit, sauna tyynyt, pesukintaat
-parhaat materiaalit saunatekstiileihin ovat aidot luonnonmateriaalit kuten pellava sekä hamppu.
Ne hengittävät ja kuivuvat nopeasti toisin kuin esim.puuvilla.
Juhannuksena saunotaan ajan kanssa.
Silloin olisi suositeltavaa käyttää aitoa saunahattua vauvasta vaariin.
Saunahattu suojaa päätä ja hiuksia, erityisesti käsitellyt tai kuivat hiukset tulisi suojata kuumalta.
Toisin kuin ehkä luullaan, aito saunahattu ei hiosta päinvastoin, se tasaa lämpöä, hengittää ja suojaa. Näin jaksaa paremmin löylyssä ja sauna hetkestä nauttii enemmän.
Paras materiaali saunahattuun on aito villa, mieluiten värjäämätön lampaan tai alpakan villa.
Sen lämmöneristämiskyky on huima, se on ekologinen ja mikä parasta, se on myös luontaisesti antibakteerinen luonnonmateriaali mikä tekee siitä helppohoitoisen. Useinkin hoidoksi riittää tuuletus ja kuivatus.
Toiseksi paras vaihtoehto saunahatuille on pellava.
Nykyään näkee paljon trikoisia, froteisia sekä puuvillaisia saunahattuja.
Ovathan ne kauniita ja kivoja mutta hyöty on lähinnä kosmeettinen.
Saippuat ja shampoot sekä
Mikäli haluat tehdä saunomisesta hemmotteluhetken kannattaa varata aikaa ja nähdä vähän vaivaa.
Jalkakylpyyn löytyy nyt mitä parhaimmat tarpeet luonnosta.
-ruusunterälehdet koivunlehdet, poimulehdet, orvokit, siankärsämö, tässä muutamia siihen sopivia. Lisäksi ripaus merisuolaa virkistää kesäjalat.
Ihanteellinen pesukinnas on valmistettu pellavasta tai hampusta ja yhdessä hyvän saippuan kanssa se kuorii hellästi ihoa.
Nykyään on monia upeita, ekologisia saippuoita sekä palashampoita joita suosittelen kokeilemaan, etenkin mökkikäytössä ovat ihan parhaat, myös luonnolle.
Virkistävää juomaa ja syötävää
Saunoessa, etenkin pidempään, kannattaa varata raikasta juotavaa saataville sekä pientä suolaista suupalaa tasaamaan nestetasapainoa.
Yksi omista suosikeistani kesään ja saunaan on ”Louhisaaren juoma” joka valmistetaan viinimarja lehdistä joko sitruunahapon tai siman tapaan hiivan avulla.
Itse lisään siihen myös sitruunanmehua.
Ohjeita löytyy googlettamalla louhisaaren juoma.
Kaiken tämän saunomisen jälkeen, muistathan jättää saunatontuille hyvät jälkilöylyt ja vaikka vähän herkkujakin.
Entisaikaan saunahaltijat olivat hyvin tärkeitä talon hyvinvoinnin kannalta ja niille jätettiinkin makeat löylyt, sahtia ja leipää juhannus saunaan jotta saunatonttu kylpisi hyvillä mielin ja pysyisi talon ja saunan haltijana.
Kun muistilistan kohdat ovat täytetty voidaankin keskittyä nauttimaan keskikesän juhlasta, juhannuksesta eli Mittumaariasta, Suomen kauniista luonnosta sekä rakkaittemme ja ystävien seurasta kukin tavallamme.
Täältä RisuVillan pajalta, saimaanrannalta toivotan kera saunatonttujen mitä parhainta juhannusta, lempeitä löylyjä sekä mukavia muistoja.
Kesän ja mökkikauden avaus
kesä 7, 2021 | Kaikki, Saunatuote
Tämä kesäkuun viikonloppu oli monille, monella tapaa se mistä kesä alkaa. Kesän ja mokkikauden avaus. Oli koulun päättäjäisiä, lakkiaisia sekä valmistujaisia, monilla alkaa kesäloma ja moni suuntaa mökille. Myös meillä alkoi mökkikausi.
Mökkimme sijaitsee monen tunnin ajomatkan päässä kotoa Anttolasta, ylä-kainuussa, vaaramaisemissa Puolangalla. Koska matkaa on ja yrittäjien työmme eivät salli pitkiä lomia, mökillä tulee käytyä harvoin, lähinnä kesällä.
Tämä on kesämme ensimmäinen mökkireissu ja perillä riittää puuhaa, ne joka keväiset. Saavuimme mökille perjantaina illansuussa ja matkasta uupuneina emme juurikaan jaksaneet ihmeitä vielä puuhastella mutta viikonloppuna siihen oli enemmän aikaa.
Siivous alkaa päämökistä hämähäkin seittien ripsimisellä ja pölyjen pyyhkimisellä ja puhtaiden – ulkona tuulettuneiden- lakanoiden petaamisella. Tiedätkö sen tuoksun ja tunteen viileissä kesälakanoissa?
Sitten siihen tärkeimpään kesäpuuhaan. Pidämme saunomisesta niin kotona ikiaikaisen pihasaunan lämmössä kuin mökillä pienen saunamme kipakoista löylyistä nauttien. Mutta ensin saunan pesuun.
Kuinka sauna kuuluisi pestä? Pesen saunan kahdesta syystä mäntysuovalla. Ensimmäinen syy on sen ekologisuus ja toinen on sen tuoksu. Se tuo mieleen lapsuuden kesäiset saunomiset mökin saunassa. Silloinkin oli sauna pesty mäntysuovalla, samoista syistä. Mikäpä voisi ollakkaan parempaa kuin helteisen, puuhakkaan päivän päätteeksi lämmittää puhtaalle tuoksuva sauna ja saunoa oikein pitkään… Minusta saunaan kuuluu perinteiset tuoksut sekä materiaalit. Tuoksuista kolme ehdotonta suosikkiani ovat terva, koivu sekä mäntysuopa. Ja materiaaleista sisustukseen sekä tekstiileihin parhaita ovat luonnonmateriaalit sekä luonnon omat sävyt. Pyyhkeet mieluiten rouheaa pellavaa, saunahatut aitoa suomenlampaan villaa ja hamppuisella pesukintaalla saa kuivaharjattua sekä kuorittua ihoa. Hiusten ja kehon pesussa suosin ekologisia palasaippuoita. Niissä onkin nykyään paljon valinnanvaraa kotimaisilta valmistajilta. Saunoessa maistuu raparperimehu ja toinen ehdoton suosikkimme on virkistävä herukanlehdistä valmistamani Louhisaaren juoma (reseptejä löytyy googlettamalla).
Usein aloitan kesäsaunomisen valmistamalla meille ensin luonnonyrteistä virkistävän jalkakylvyn(lue toinen blogipostaukseni jalkakyvyn valmistuksesta TÄSTÄ). Jo muutama koivunlehti ja syreenin kukinnot hellivät mieltä sekä jalkoja. Saunan jälkeen meillä on tapana istua saunan verannalla kuuntelemassa luonnonääniä. Saunan jälkeen on mukavinta pukeutua pellavaiseen saunatakkiin tai kaftaaniin. Luonnonmateriaalit tuntuvat parhailta puhdasta, hieman kosteaa ihoa vasten. Ääniä ympäröivä erämaa luonto tarjoaakin. Rannasta kuuluu kalojen molskahduksia, aapasuon suulla pesivien joutsenien huudahdukset sekä teerien kujerrusta. Kyllä uni maittaa rentouttavan saunomisen jälkeen. Tänään maanantaina onkin edessä pitkä kotimatka ja paluu mieli virkistyneenä arkisiin puuhiin työn äärelle. Tällä erää on meidän kesälomat pidetty. Saunan tunnelmasta veden äärellä saan onneksi nauttia kuitenkin myös kotona!
Saanko esitellä; tiimi saunatuotekaupan taustalla
touko 29, 2021 | Kaikki, Kaikki artikkelit
RisuVilla on vuonna 2006 perustettu yksinyrittäjän, Tuula Niemistön, eli minun, yritys.
Suunnittelen ja valmistan saunatuotteita, pääasiassa saunatonttuja ja saunahattuja.
Omat kädet ja aika ei aina riitä, ja minulla onkin ollut onni saada -ei tausta joukkoihini vaan rinnallani kulkijaa-  kaksi nuorempaa alansa ammattilaista.
He toimivat myös innoittajinani sekä tsemppaajina kehittäessäni RisuVillaa eteenpäin.
He jaksavat innostaa ja kannatella minua niinäkin päivinä kun olen itse väsynyt ja turhautunut.
Toinen heistä on aikuinen poikani, joka toimii teknisenä avustajanani, saadessani tekniikan usein ns.tilttiin. Olen siinä muuten hyvin lahjakas.
Hän toimii myös usein tekstieni oikolukijana, käännösapuna, sekä makutuomarina oman työnsä ohella. Varsinaisessa työssään hän toimii tapahtuma-alalla, stage-managerina, eli vastaa mm. festareilla lavatekniikan, äänentoiston ja valojen toiminnasta. Arvostan hänen mielipiteitään ja näkemystään ja toisinaan pallottelemalla ajatuksia, ne hioutuvat paremmiksi, kuin yksin toimimalla.
Sattuneesta syystä hän oli apunani viime vuonna vähän enemmän kuin normaalisti.
Noin vuosi sitten tuli ajankohtaiseksi suunnitella ja toteuttaa RisuVillalle verkkosivut sekä verkkokauppa. Näitä tekemään löytyi lahjakas nuori nainen, Anu Ruhanen. Hän on it-alan konsultti sekä markkinoinnin asiantuntija, ja yhdessä mietimme juuri RisuVillalle sopivanlaisen kaupparatkaisun. Yhteinen sävel löytyi heti ja yhteistyö on ollut mutkatonta ja sujuvaa. Kauppaa on tarkoitus yhdessä myös jatkokehittää.
Verkkokaupan avauduttua on ollut hienoa saada hänet tiimiimme, eikä yhteistyömme onneksi päättynyt siihen. Nykyään Anu myös toimii sivujeni ylläpitäjänä sekä RisuVillan markkinoinnin suunnittelijana.
RisuVillan tuotteet syntyvät rakkaudesta käsitöihin, luontoon, luonnonmateriaaleihin kuten minulle rakkaiden kuuden lemmikkilampaideni villasta.
Usein tahdon uppoutua rakkaan työni ääreen tai hetkeksi rapsuttelemaan lampaita. Onkin hyvä että Anu välillä muistuttaa minua some-päivityksistä, jotka joskus unohtuvat, uppoutuessani työni ääreen valmistamaan saunatonttuja sekä huovuttaessani saunahattuja.
Kirjoittaminen ja tarinoiden kertominen ovat olleet kuitenkin aina myös tärkeä osa minua ja saan valtavasti positiivista energiaa kommunikoidessani esimerkiksi sosiaalisessa mediassa seuraajieni kanssa. Olen myös kiitollinen saamastani palautteesta, ja sen saa yleensä parhaiten suoraan asiakkailta.
Monista asiakkaistani onkin vuosien saatossa tullut hyvin läheisiä, ystäviäkin joiden kanssa tulee jaettua ilot ja murheet.
Nämä nuoret tiimiläiseni pitävät minut tiukasti kiinni tulevaisuudessa ja varaamme nykyään säännöllisesti yhteistä aikaa suunnitellen jo pitkälle tulevaan, tavoitteenamme kehittää määrätietoisesti RisuVillaa eteenpäin.
En voisi kuvitella miten enää pärjäisin ilman näiden kahden tiimiläiseni; Anun ja Tommin apua. Koska he hoitavat tekniikan, markkinoinnin, ja kaiken niihin liittyvän, voin rauhassa keskittyä siihen mikä taas on minulle ominta osaamisaluetta, eli suunnittelemaan ja valmistamaan uusia malleja sekä saunatuotteita.
Yhteistyössä on uskomaton voima sekä valo viedä asioita eteenpäin, niin yrittämisessä, työyhteisöissä kuin perhepiirissäkin.
Eräs perjantai yrittäjän elämästä
touko 24, 2021 | Kaikki
Yksi perjantaipäivä yrittäjän elämässä
Minulle saunahattujen, ja saunatonttujen valmistus on toki työ, mutta samalla yrittäjyys on myös elämäntapa, osa persoonaani.
Työskentelen kotona, joten olen tavallaan töissäkin, työni äärellä 24/7.
Se tarjoaa elämääni haasteita, sisältöä, onnistumisien hetkiä sekä mukavia kohtaamisia asiakkaiden kanssa.
Tästä olen hyvin kiitollinen.
Meillä on onni asua metsän keskellä.
Etenkin näin keväisin kun nukumme jo ikkuna auki, herään usein jo viiden tienoilla kuikan huutoon. Joskus kuuntelen vielä hetken heräävän luonnon ääniä ennen kuin nousen ja lähden alakertaan kahvin ja teen keittoon.
Koirat seuraavan perästä ja jonkin ajan kuluttua miehenikin jo tulee puoli unessa aamukahville.
Aamuteen juotuani kiirehdin työn ääreen.
Minulla onkin kiireinen aamu. Uusi jälleenmyyjäni hakee isohkon erän saunatuotteitani, saunahattuja sekä saunatonttuja ja käyn kaikki vielä kertaalleen läpi että varmasti kaikki on ok.
On sateinen aamu ja käytän neljä koiruuttamme pikaisesti ulkona.
Puen enemmän päälle, on kolean kostea sää, ja lähden tervehtimään kanalamme väkeä sekä viemään heille aamupuuron. Siellä jo Veikko rouvineen odottelivat minua ja Veikko-kukko kajauttaakin ilmoille kuuluvat kukkokiekuu-huomenensa.
Kiirettä tuntui heilläkin olevan.
Sieltä pupusille viemään heinää, kauroja sekä raikkaat vedet. Sielläkin kaikilla kaikki hyvin.
Viimeisenä menen tervehtimään villantuottajiani eli viehkot lammastyttösemme joilta saan saunatontuille parrat sekä osan huovutettujen saunahattujen villoista. He ovat kaikki suomenlampaita ja yöpyvät ilveksiltä ym. vaaroilta suojassa navetassa, syövät ja märehtivät aamusella ennen ulos lähtöä.
Vien heille ulos katokseen heinää, raikkaat vedet ja käyn availemassa oven ulos.
Sieltä ne tulevat omaan tahtiinsa, joskus kirmaten, joskus ilmaa tarkasti haistellen.
Sateella he viihtyvät hyvin navetassa, niin tänäkin aamuna.
Johan kello onkin niin paljon että asiakas kohta tuleekin. Niinpä kannan pahvilaatikot täynnä saunahattuja ja saunatonttuja valmiiksi pihakatokseen mistä ne nopeasti saan nostettua asiakkaan autoon.
Vaihdamme muutaman sanasen sateesta huolimatta ja hänen lähdettyään suljen portin ja kiirehdin sisälle töilleni.
Puhelin olikin tässä välissä soinnut paristi. Toinen oli asiakkaalta joka tulisikin ihan kohta noutamaan tilauksensa, kolme kustomoitua saunahattua. Hänen käytyään soitan puhelun.
Sitten taas koirat hetkeksi tarhaan kun sade taukosi.
Juon tässä välissä pikaisesti toisen kupin teetä, otan koirat sisälle ja leikitän hetken.
Tänään sovimme verkkokaupan ylläpitäjäni kanssa käyvämme yhdessä asioita läpi, olen aivan onneton tekniikan kanssa.
Siinä meni parisen tuntia.
Välissä päivällisen valmistusta ja siinä ohessa
leikkaan tonttujen hiippoja valmiiksi.
Käyn katsomassa pihan eläimet läpi että kaikilla on vettä, syötävää sekä kaikki hyvin. Ompelen tovin hiippoja.
Mieheni tulee kotiin, syömme ja lepäämme puolisen tuntia, juomme iltakahvit.
Käyn koirien kanssa metsässä. Sieltä tultuani lähden pihaotustemme luo, kerään väen sisälle, ruokin, ja rapsutan. Toivottelen usein jo hyviä öitä.
Hiljalleen hiljaisuus laskeutuu pihattoon kun otukset asettuvat syömään ja lepäämään, kanat orsille, puput kuka mihinkin sekä lampaat hetken päästä märehtimään oljille.
Mieheni vielä valmistelee seuraavan päivän töitään ja minä ompelen vielä tovin saunatontun hiippoja.
Tänään meillä on myös saunailta ja hipsimme kera koiruuksien pihasaunalle.
Koiruudet saavat vielä hetken peuhata pihalla ja sitten saunan lämpöön.
Siellä on aika rauhoittua päivän kiireistä, puhua kuulumiset ja levähtää.
Saunan jälkeen vielä iltateet ja iltauutiset.
Monesti vielä neulon tai ompelen saunatontun hiippoja tämän hetken.
Nukkumatti jo huutelee yläkerrasta meitä kiireisiä yöunille ja niinpä koko pienen wanhan talon ylle laskeutuu hiljaisuus ja nukahdamme pian…kuikan huutoon.
#yrittäjänpäivä avainlippu eko handmade ihonhoito ihovoide jalat jalkakylpy joulu jouluntonttu kesä kotimainen kuivaiho käsityö lampaat luonnontuote luonnonyritit luonto mökki mökkikausi puusauna saimaa sauna saunahat saunahattu saunan lämmitys saunanpesu saunatonttu savusauna suomalainen suomenlammas suomenlampaanvilla tonttu tonttuviikko tontut villa yrittäjyys yrittäjä
3 – 7 vrk
Toimitus kaiken kokoisiin paketteihin 5,90€